CELEX: 32020R0797
Language: el
Date: 2020-06-17 00:00:00
Title: Κανονισμός (ΕΕ) 2020/797 της Επιτροπής της 17ης Ιουνίου 2020 για την τροποποίηση του κανονισμού (ΕΕ) αριθ. 142/2011 όσον αφορά τις απαιτήσεις σχετικά με τα ζωικά υποπροϊόντα και τα παράγωγα προϊόντα τα οποία προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο (Κείμενο που παρουσιάζει ενδιαφέρον για τον ΕΟΧ)

18.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 194/1
               
            
         ΚΑΝΟΝΙΣΜΟΣ (ΕΕ) 2020/797 ΤΗΣ ΕΠΙΤΡΟΠΗΣ
         της 17ης Ιουνίου 2020
         για την τροποποίηση του κανονισμού (ΕΕ) αριθ. 142/2011 όσον αφορά τις απαιτήσεις σχετικά με τα ζωικά υποπροϊόντα και τα παράγωγα προϊόντα τα οποία προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (1), και ιδίως το άρθρο 41 παράγραφος 3 πρώτο εδάφιο και το άρθρο 42 παράγραφος 2 στοιχείο α),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 142/2011 της Επιτροπής (2) θεσπίζει μέτρα για την εφαρμογή των κανόνων που ορίζονται στον κανονισμό (ΕΚ) αριθ. 1069/2009, συμπεριλαμβανομένων των κανόνων για τη δημόσια υγεία και την υγεία των ζώων όσον αφορά την εισαγωγή ή τη διαμετακόμιση ζωικών υποπροϊόντων και παράγωγων προϊόντων στην Ένωση, ή τη διαμετακόμιση των εν λόγω προϊόντων μέσω της Ένωσης, με σκοπό την πρόληψη και την ελαχιστοποίηση των κινδύνων για τη δημόσια υγεία και την υγεία των ζώων οι οποίοι προέρχονται από τα εν λόγω προϊόντα.
                  
               
                     (2)
                  
                  
                     Το άρθρο 15 της οδηγίας 97/78/ΕΚ του Συμβουλίου (3) θεσπίζει κανόνες σχετικά με τους κτηνιατρικούς ελέγχους που πρέπει να διενεργούνται προκειμένου να επιτρέπεται η επανεισαγωγή φορτίων προϊόντων τα οποία προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο. Ο κανονισμός (ΕΕ) 2017/625 του Ευρωπαϊκού Κοινοβουλίου και του Συμβουλίου (4) καταργεί και αντικαθιστά την οδηγία 97/78/ΕΚ από τις 14 Δεκεμβρίου 2019.
                  
               
                     (3)
                  
                  
                     Ο κατ’ εξουσιοδότηση κανονισμός (ΕΕ) 2019/2074 της Επιτροπής (5) θεσπίζει κανόνες για τη διενέργεια ειδικών επίσημων ελέγχων στις αποστολές ζώων και αγαθών που αναφέρονται στο άρθρο 47 παράγραφος 1 στοιχεία α), β) και γ) του κανονισμού (ΕΕ) 2017/625 και τα οποία προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο, συμπεριλαμβανομένων ζωικών υποπροϊόντων και παράγωγων προϊόντων.
                  
               
                     (4)
                  
                  
                     Οι απαιτήσεις για τη δημόσια υγεία και την υγεία των ζώων όσον αφορά την είσοδο στην Ένωση ζωικών υποπροϊόντων και παράγωγων προϊόντων που προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο θα πρέπει να θεσπίζονται σύμφωνα με τα άρθρα 41 και 42 του κανονισμού (ΕΚ) αριθ. 1069/2009.
                  
               
                     (5)
                  
                  
                     Ελλείψει απαιτήσεων για την υγεία των ζώων και τη δημόσια υγεία όσον αφορά την επιστροφή απορριφθέντων φορτίων ζωικών υποπροϊόντων και παράγωγων προϊόντων, τα εν λόγω φορτία υπόκεινται στους γενικούς κανόνες εισαγωγής που καθορίζονται στον κανονισμό (ΕΚ) αριθ. 1069/2009 και στις ειδικές για τα προϊόντα απαιτήσεις εισαγωγής οι οποίες ορίζονται στο παράρτημα XIV του κανονισμού (ΕΕ) αριθ. 142/2011, βάσει των οποίων θα μπορούσε να εμποδιστεί η επιστροφή στην Ένωση ορισμένων φορτίων που προέρχονται από την ΕΕ μετά την άρνηση από τρίτη χώρα, για παράδειγμα λόγω απουσίας του ειδικού για κάθε προϊόν εμπορικού εγγράφου ή υγειονομικού πιστοποιητικού που απαιτείται για την είσοδο.
                  
               
                     (6)
                  
                  
                     Ωστόσο, οι κίνδυνοι για την υγεία των ζώων και τη δημόσια υγεία τους οποίους εγκυμονούν τα ζωικά υποπροϊόντα και τα παράγωγα προϊόντα που προέρχονται από την Ένωση είναι διαφορετικοί από τους κινδύνους που εγκυμονούν τα εν λόγω προϊόντα που προέρχονται από τρίτες χώρες. Ως εκ τούτου, φορτίο ζωικών υποπροϊόντων και παράγωγων προϊόντων που προέρχεται από την Ένωση και επιστρέφει στην Ένωση ύστερα από άρνηση τρίτης χώρας να του επιτρέψει την είσοδο δεν χρειάζεται να συνοδεύεται από εμπορικό έγγραφο, υγειονομικό πιστοποιητικό ή, κατά περίπτωση, δήλωση που αντιστοιχεί σε υπόδειγμα το οποίο καθορίζεται επί του παρόντος σύμφωνα με το άρθρο 42 παράγραφος 2 στοιχείο δ) του κανονισμού (ΕΚ) αριθ. 1069/2009, όπως απαιτείται για τις αποστολές που προέρχονται από τρίτες χώρες.
                  
               
                     (7)
                  
                  
                     Θα πρέπει να επιτρέπεται η είσοδος του εν λόγω φορτίου στην Ένωση και η αποστολή του σε οποιαδήποτε εγκατάσταση ή μονάδα έχει εγκριθεί σύμφωνα με το άρθρο 24 του κανονισμού (ΕΚ) αριθ. 1069/2009 για την κατηγορία και τον τύπο των ζωικών υποπροϊόντων και των παράγωγων προϊόντων, υπό την προϋπόθεση ότι η αρμόδια αρχή του τόπου προορισμού στην Ένωση έχει συμφωνήσει να αποδεχθεί το εν λόγω φορτίο.
                  
               
                     (8)
                  
                  
                     Ορισμένα φορτία ζωικών υποπροϊόντων ή παράγωγων προϊόντων που προορίζονται για εξαγωγή σε τρίτες χώρες μπορεί να υπόκεινται σε ελέγχους από αρμόδια αρχή της Ένωσης, εκτός από τις αρχές που είναι αρμόδιες για τα ζωικά υποπροϊόντα ή τα παράγωγα προϊόντα. Εάν η αρχική σφραγίδα έχει αντικατασταθεί κατά τη διάρκεια των εν λόγω ελέγχων, ο αριθμός της νέας σφραγίδας θα πρέπει να αναφέρεται στα συνοδευτικά έγγραφα.
                  
               
                     (9)
                  
                  
                     Ως εκ τούτου, για να εξασφαλιστεί η κατάλληλη διαχείριση των κινδύνων για την υγεία των ζώων και τη δημόσια υγεία, καθώς και για να διασφαλιστεί η ασφάλεια δικαίου, είναι αναγκαίο να προβλεφθούν όροι για την επιστροφή στην Ένωση ζωικών υποπροϊόντων και παράγωγων προϊόντων που προέρχονται από την Ένωση ύστερα από άρνηση τρίτης χώρας να τους επιτρέψει την είσοδο.
                  
               
                     (10)
                  
                  
                     Για να εξασφαλιστεί η ιχνηλασιμότητα των επιστρεφόμενων φορτίων ζωικών υποπροϊόντων και παράγωγων προϊόντων, η μεταφορά τους από τον συνοριακό σταθμό ελέγχου άφιξης στην Ένωση προς την εγκατάσταση προορισμού θα πρέπει να παρακολουθείται σύμφωνα με τη διαδικασία που προβλέπεται στον κατ’ εξουσιοδότηση κανονισμό (ΕΕ) 2019/1666 της Επιτροπής (6).
                  
               
                     (11)
                  
                  
                     Το παράρτημα XIV του κανονισμού (ΕΕ) αριθ. 142/2011 θα πρέπει να τροποποιηθεί αναλόγως.
                  
               
                     (12)
                  
                  
                     Δεδομένου ότι ο κατ’ εξουσιοδότηση κανονισμός (ΕΕ) 2019/2074 εφαρμόζεται από τις 14 Δεκεμβρίου 2019, οι κανόνες που θεσπίζονται στον παρόντα κανονισμό θα πρέπει επίσης να εφαρμόζονται από την εν λόγω ημερομηνία.
                  
               
                     (13)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) αριθ. 142/2011 τροποποιείται ως εξής:
            
                        1)
                     
                     
                        Στο άρθρο 25 παράγραφος 3 προστίθεται το ακόλουθο στοιχείο:
                        
                                    «γ)
                                 
                                 
                                    τις ειδικές απαιτήσεις για ζωικά υποπροϊόντα και παράγωγα προϊόντα που προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο, οι οποίες ορίζονται στο κεφάλαιο VI του εν λόγω παραρτήματος.»
                                 
                              
                  
                        2)
                     
                     
                        Στο άρθρο 26 προστίθεται το ακόλουθο στοιχείο:
                        
                                    «ε)
                                 
                                 
                                    Τα υλικά που προέρχονται από ένα κράτος μέλος και επιστρέφονται στο εν λόγω κράτος μέλος ύστερα από άρνηση τρίτης χώρας να τους επιτρέψει την είσοδο πρέπει να πληρούν τις ειδικές απαιτήσεις του παραρτήματος XIV κεφάλαιο VI.»
                                 
                              
                  
                        3)
                     
                     
                        Στο άρθρο 31 προστίθεται το ακόλουθο εδάφιο:
                        «Κατά παρέκκλιση από το πρώτο εδάφιο, τα ζωικά υποπροϊόντα και τα παράγωγα προϊόντα που προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο πρέπει να συμμορφώνονται με τις ειδικές απαιτήσεις του παραρτήματος XIV κεφάλαιο VI.»
                     
                  
                        4)
                     
                     
                        Το παράρτημα XIV τροποποιείται σύμφωνα με το κείμενο που παρατίθεται στο παράρτημα του παρόντος κανονισμού.
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 14 Δεκεμβρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 17 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 300 της 14.11.2009, σ. 1.
         
            (2)  Κανονισμός (ΕΕ) αριθ. 142/2011 της Επιτροπής, της 25ης Φεβρουαρίου 2011, για την εφαρμογή του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την εφαρμογή της οδηγίας 97/78/ΕΚ του Συμβουλίου όσον αφορά ορισμένα δείγματα και τεμάχια που εξαιρούνται από κτηνιατρικούς ελέγχους στα σύνορα οι οποίοι αναφέρονται στην εν λόγω οδηγία (ΕΕ L 54 της 26.2.2011, σ. 1).
         
            (3)  Οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργανώσεως των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (ΕΕ L 24 της 30.1.1998, σ. 9).
         
            (4)  Κανονισμός (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (ΕΕ L 95 της 7.4.2017, σ. 1).
         
            (5)  Κατ’ εξουσιοδότηση κανονισμός (ΕΕ) 2019/2074 της Επιτροπής, της 23ης Σεπτεμβρίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου, όσον αφορά τους κανόνες σχετικά με τη διενέργεια ειδικών επίσημων ελέγχων στα φορτία ορισμένων ζώων και αγαθών που προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο (ΕΕ L 316 της 6.12.2019, σ. 6).
         
            (6)  Κατ’ εξουσιοδότηση κανονισμός (ΕΕ) 2019/1666 της Επιτροπής, της 24ης Ιουνίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους όρους για την παρακολούθηση της μεταφοράς και της άφιξης φορτίων ορισμένων αγαθών από τον συνοριακό σταθμό ελέγχου άφιξης στην εγκατάσταση στον τόπο προορισμού στην Ένωση (ΕΕ L 255 της 4.10.2019, σ. 1).
      
      
         
            ΠΑΡΑΡΤΗΜΑ
            Στο παράρτημα XIV του κανονισμού (ΕΕ) αριθ. 142/2011 προστίθεται το ακόλουθο κεφάλαιο VI:
            
               «ΚΕΦΑΛΑΙΟ VI
               
                  ΑΠΑΙΤΗΣΕΙΣ ΓΙΑ ΤΗΝ ΕΙΣΟΔΟ ΦΟΡΤΙΩΝ ΖΩΙΚΩΝ ΥΠΟΠΡΟΪΟΝΤΩΝ ΚΑΙ ΠΑΡΑΓΩΓΩΝ ΠΡΟΪΟΝΤΩΝ ΠΟΥ ΠΡΟΕΡΧΟΝΤΑΙ ΑΠΟ ΤΗΝ ΕΝΩΣΗ ΚΑΙ ΕΠΙΣΤΡΕΦΟΥΝ ΣΤΗΝ ΕΝΩΣΗ ΥΣΤΕΡΑ ΑΠΟ ΑΡΝΗΣΗ ΤΡΙΤΗΣ ΧΩΡΑΣ ΝΑ ΤΟΥΣ ΕΠΙΤΡΕΨΕΙ ΤΗΝ ΕΙΣΟΔΟ
               
               
                  
                     Τμήμα 1
                  
               
               
                  Μη συσκευασμένα ή χύδην ζωικά υποπροϊόντα και παράγωγα προϊόντα τα οποία προέρχονται από την Ένωση και επιστρέφουν στην Ένωση ύστερα από άρνηση τρίτης χώρας που το σύνολο ή τμήμα της επικράτειάς της δεν καταχωρίζεται στο παράρτημα XIV να τους επιτρέψει την είσοδο
               
               
                        
                           1.
                        
                        
                           Η αρμόδια αρχή στον συνοριακό σταθμό ελέγχου επιτρέπει την είσοδο στην Ένωση μη συσκευασμένων ή χύδην φορτίων ζωικών υποπροϊόντων ή παράγωγων προϊόντων που προέρχονται από την Ένωση ή επιστρέφουν στην Ένωση ύστερα από άρνηση τρίτης χώρας που το σύνολο ή τμήμα της επικράτειάς της δεν καταχωρίζεται στο παράρτημα XIV να τους επιτρέψει την είσοδο, όσον αφορά την είσοδο στην Ένωση του οικείου τύπου προϊόντος, μόνο αν πληρούνται οι ακόλουθες προϋποθέσεις:
                           
                                       α)
                                    
                                    
                                       το φορτίο συνοδεύεται από το πρωτότυπο ή επικυρωμένο αντίγραφο του επίσημου πιστοποιητικού ή εγγράφου, ή από το ηλεκτρονικό ισοδύναμο του εν λόγω πιστοποιητικού ή εγγράφου που παράγεται μέσω του συστήματος διαχείρισης πληροφοριών για τους επίσημους ελέγχους (IMSOC) (1), το οποίο εκδίδεται από την αρμόδια αρχή του κράτους μέλους εξαγωγής·
                                    
                                 
                                       β)
                                    
                                    
                                       το φορτίο συνοδεύεται από δήλωση της αρμόδιας αρχής του κράτους μέλους προορισμού στην οποία η εν λόγω αρχή συμφωνεί να παραλάβει το φορτίο και αναφέρεται ο τόπος προορισμού·
                                    
                                 
                                       γ)
                                    
                                    
                                       το φορτίο πληροί και τις δύο ακόλουθες προϋποθέσεις:
                                       
                                                   i)
                                                
                                                
                                                   έχει παραμείνει σφραγισμένο με άθικτη πρωτότυπη σφραγίδα, εάν η τοποθέτηση σφραγίδας πριν από την έξοδο από την Ένωση μνημονεύεται στο πρωτότυπο πιστοποιητικό που αναφέρεται στο σημείο 1 στοιχείο α) ή σε άλλο επίσημο έγγραφο που έχει εκδοθεί από αρχή της Ένωσης·
                                                
                                             
                                                   ii)
                                                
                                                
                                                   συνοδεύεται από επίσημη δήλωση της αρμόδιας αρχής ή άλλης δημόσιας αρχής της τρίτης χώρας που αρνήθηκε την είσοδο του φορτίου στην οποία αναφέρεται ο λόγος της άρνησης.
                                                
                                             
                                 
                     
                        
                           2.
                        
                        
                           Κατά παρέκκλιση από το σημείο 1 στοιχείο α), αν το φορτίο εξάγεται χωρίς να συνοδεύεται από επίσημο πιστοποιητικό ή έγγραφο, η γνησιότητα της προέλευσης του φορτίου πιστοποιείται με άλλο τρόπο βάσει τεκμηριωμένων αποδεικτικών στοιχείων που προσκομίζει ο φορέας εκμετάλλευσης που είναι υπεύθυνος για το φορτίο.
                        
                     
                        
                           3.
                        
                        
                           Η μεταφορά των φορτίων προϊόντων που αναφέρονται στο σημείο 1 από τον συνοριακό σταθμό ελέγχου στον τόπο προορισμού παρακολουθείται σύμφωνα με το άρθρο 2 του κατ’ εξουσιοδότηση κανονισμού (ΕΕ) 2019/1666ΕΚ της Επιτροπής.
                        
                     
                  
                     Τμήμα 2
                  
               
               
                  Μη συσκευασμένα ή χύδην ζωικά υποπροϊόντα και παράγωγα προϊόντα, τα οποία προέρχονται από την Ένωση και επιστρέφουν στην Ένωση ύστερα από άρνηση τρίτης χώρας που το σύνολο ή τμήμα της επικράτειάς της καταχωρίζεται στο παράρτημα XIV να τους επιτρέψει την είσοδο
               
               
                        
                           1.
                        
                        
                           Η αρμόδια αρχή στον συνοριακό σταθμό ελέγχου επιτρέπει την είσοδο στην Ένωση μη συσκευασμένων ή χύδην φορτίων ζωικών υποπροϊόντων ή παράγωγων προϊόντων που προέρχονται από την Ένωση ή επιστρέφουν στην Ένωση ύστερα από άρνηση τρίτης χώρας που το σύνολο ή τμήμα της επικράτειάς της καταχωρίζεται στο παράρτημα XIV να τους επιτρέψει την είσοδο, όσον αφορά την είσοδο στην Ένωση του οικείου τύπου προϊόντος, μόνο αν πληρούνται οι απαιτήσεις που ορίζονται στο τμήμα 1 σημείο 1 στοιχεία α) και β) και στοιχείο γ) σημείο ii), και στα σημεία 2 και 3.
                        
                     
                        
                           2.
                        
                        
                           Όταν τα προϊόντα που αναφέρονται στο σημείο 1 έχουν εκφορτωθεί, αποθηκευτεί και επαναφορτωθεί ή η αρχική σφραγίδα έχει αντικατασταθεί στην τρίτη χώρα ή σε τμήμα της επικράτειάς της που καταχωρίζεται στο παράρτημα XIV, το φορτίο συνοδεύεται από επίσημη δήλωση της αρμόδιας αρχής ή άλλης δημόσιας αρχής της εν λόγω τρίτης χώρας ή τμήματος της επικράτειάς της:
                           
                                       α)
                                    
                                    
                                       με μνεία του τόπου και της ημερομηνίας εκφόρτωσης, αποθήκευσης και επαναφόρτωσης, καθώς και του αριθμού σφραγίδας η οποία τοποθετήθηκε στο εμπορευματοκιβώτιο μετά την επαναφόρτωση·
                                    
                                 
                                       β)
                                    
                                    
                                       η οποία επιβεβαιώνει ότι:
                                       
                                                   i)
                                                
                                                
                                                   η σφραγίδα στο όχημα ή στο εμπορευματοκιβώτιο του φορτίου ανοίχτηκε μόνο με σκοπό τη διενέργεια επίσημων ελέγχων·
                                                
                                             
                                                   ii)
                                                
                                                
                                                   τα προϊόντα υπέστησαν επεξεργασία μόνο στο μέτρο που ήταν αναγκαίο, και ιδίως
                                                   
                                                               —
                                                            
                                                            
                                                               στην κατάλληλη θερμοκρασία που απαιτείται για τους σχετικούς τύπους ζωικών υποπροϊόντων ή παράγωγων προϊόντων, και
                                                            
                                                         
                                                               —
                                                            
                                                            
                                                               με τρόπο που να αποτρέπει τη διασταυρούμενη επιμόλυνση των προϊόντων κατά τη διάρκεια των ελέγχων·
                                                            
                                                         
                                             
                                                   iii)
                                                
                                                
                                                   το όχημα ή το εμπορευματοκιβώτιο επανασφραγίστηκε μετά τους επίσημους ελέγχους·
                                                
                                             
                                 
                                       γ)
                                    
                                    
                                       αναφέρει τους λόγους της εκφόρτωσης και της αποθήκευσης.
                                    
                                 
                     
                  
                     Τμήμα 3
                  
               
               
                  Συσκευασμένα ζωικά υποπροϊόντα και παράγωγα προϊόντα που προέρχονται από την Ένωση και επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο
               
               
                        
                           1.
                        
                        
                           Η αρμόδια αρχή στον συνοριακό σταθμό ελέγχου επιτρέπει την είσοδο στην Ένωση φορτίων συσκευασμένων ζωικών υποπροϊόντων ή παράγωγων προϊόντων που προέρχονται από την Ένωση ή επιστρέφουν στην Ένωση ύστερα από άρνηση τρίτης χώρας να τους επιτρέψει την είσοδο, μόνο αν πληρούνται οι απαιτήσεις του τμήματος 1 και η ατομική συσκευασία των προϊόντων παρέμεινε άθικτη σε σύγκριση με την κατάστασή της πριν από την εξαγωγή.
                        
                     
                        
                           2.
                        
                        
                           Όταν τα προϊόντα που αναφέρονται στο σημείο 1 έχουν εκφορτωθεί σε τρίτη χώρα, το φορτίο συνοδεύεται από επίσημη δήλωση της αρμόδιας αρχής ή άλλης δημόσιας αρχής της τρίτης χώρας στην οποία δήλωση πιστοποιείται ότι τα προϊόντα:
                           
                                       α)
                                    
                                    
                                       δεν έχουν υποστεί άλλη επεξεργασία εκτός από την εκφόρτωση, την αποθήκευση και την επαναφόρτωση·
                                    
                                 
                                       β)
                                    
                                    
                                       έχουν υποστεί επεξεργασία στην κατάλληλη θερμοκρασία που απαιτείται για τους σχετικούς τύπους ζωικών υποπροϊόντων ή παράγωγων προϊόντων.»
                                    
                                 
                     
            
               (1)  Εκτελεστικός κανονισμός (ΕΕ) 2019/1715 της Επιτροπής, της 30ής Σεπτεμβρίου 2019, για τη θέσπιση κανόνων σχετικά με τη λειτουργία του συστήματος διαχείρισης πληροφοριών για τους επίσημους ελέγχους και των συστατικών μερών του συστήματος αυτού («κανονισμός IMSOC») (ΕΕ L 261 της 14.10.2019, σ. 37).